Najväčší bubon váži 400 kg a má priemer až 1,7 metra
Tradičný bubenícky súbor YAMATO - The Drummers of Japan vypredáva haly po celom svete a svoju show predvedie aj nášmu publiku. Na vystúpenie týchto muzikantov sa Košičania môžu tešiť už 22. februára, kedy im bude patriť Steel Aréna. Agentúra GeS vám ponúka predstavenie, v ktorom mniaci sa rytmus, rozdielna intenzita úderov, za hrsť vtipu a dokonalý súlad desiatky ľudí priniesie zaujímavý zážitok.
Bubny existujú od pradávna a ich zvuk vždy spájal ľudí napriek rôznemu veku, náboženstvu, alebo pôvodu, pretože dokázal človeku učarovať. Vždy, keď bubeníci z YAMATO hrajú bubny, dávajú do toho srdce i dušu v snahe vytvoriť zvuk, v ktorom sa odráža samotný pulz života. Bubnovaním chcú sprostredkovať tlkot srdca - zvučnú podstatu všetkého živého. Behom vystúpenia bubeníci cítia silu a vášeň tohto rytmu, ktorý sa nachádza v každom kúte sveta. Tieto pocity sa snažia bubeníci zdieľať s publikom. Intenzívne cvičenia im umožňujú šíriť tento pulz po celom svete, neraz s jemnou prenikavosťou, inokedy s nezmerateľnou silou a vášňou. V okamihu, keď bubnovanie splynie s tlkotom sŕdc prítomných divákov, vytvorí vlnu energie, ktorá bubeníkom dáva moc a silu bubnovať ďalej...
Skupinu YAMATO založil v roku 1993 Masa Ogawa. Súbor vznikol v Nare, ktorá je považovaná za kolísku japonskej kultúry. V súčasnosti táto formácia sídli v dedine Asuka a s tradičnými japonskými bubnami WADAIKO cestuje už viac ako 10 rokov po celom svete.
Od svojho vzniku uskutočnila spomínaná zostava vyše 1000 predstavení v Ázii, Európe a Amerike, ktoré vzhliadlo cez milión ľudí. Behom tejto veľkolepej dynamickej šou, v ktorej sa bubnovanie mieša s tradičnými japonskými motívmi je použitých niekoľko desiatok originálnych japonských bubnov (vrátane bubna ODAIKO, vyrobeného z ohromného viac ako 400 rokov starého stromu). Najväčší bubon skupiny váži 400 kilogramov a má priemer 1,7 metra. Ich bubenícka výbava od výmyslu sveta dokáže zaplniť celý kamión.
"Boli sme sa na ich predstavenie pozrieť pred časom v Budapešti. Aj keď som už videl rôzne show, musím povedať, že toto vystúpenie sa nedá k ničomu prirovnať a je to jednoznačne show, ktorú by si Košičania nemali nechať ujsť," nazdáva sa Slavo Szabados z agentúry GeS.
V spolupráci s agentúrou GeS vám ponúkame možnosť súťažiť o šesť vstupeniek na toto predstavenie. Stačí, ak do budúceho štvrtka do 10. hodiny pošlete alebo doručíte na našu lístok s nalepeným kupónom. Na druhý deň sa dozviete meno výhercu, ktorý získa dve vstupenky a my vám prinesieme súťaž o ďalšie štyri.
kid
Najdôležitejšie správy z východu Slovenska čítajte na Korzar.sme.sk.